
Návrh na pripojenie Slovenskej republiky k Deklarácii o bezpečných školách predkladá na rokovanie vlády SR minister zahraničných vecí a európskych záležitostí SR ako iniciatívny materiál. 
 Medzinárodné humanitárne právo je súbor noriem upravujúcich povinnosti štátov v čase ozbrojeného konfliktu, ktorého účelom je aj zmierňovať negatívne účinky najmä najzraniteľnejších členov ľudskej spoločnosti. Ochrana civilného obyvateľstva, ktoré sa nezúčastňuje na nepriateľských akciách, je dôležitým pilierom humanitárneho práva. Medzinárodné humanitárne právo nie je nemenným a statickým systémom, ale podlieha vývoju reflektujúc dynamiku spoločenského diania. K jeho rozvoju prispelo aj prijatie Deklarácie o bezpečných školách. 
Deklarácia o bezpečných školách (ďalej len „deklarácia“) je nezáväzný politický dokument, ktorý bol vypracovaný prostredníctvom medzištátnych konzultácií vedených Nórskom a Argentínou. Deklarácia bola prijatá na Konferencii o bezpečných školách, ktorá sa konala pod záštitou nórskeho ministerstva zahraničných vecí dňa 29. mája 2015 v Oslo. 
Proces prípravy medzinárodnej Konferencie o bezpečných školách trval približne jeden rok a zúčastňovali sa na ňom viaceré mimovládne organizácie. Konferencia bola reakciou na zvyšujúci sa počet vojenských útokov na školy a univerzity. Používanie škôl ozbrojenými zložkami sa stal globálnym problémom. V období od januára 2005 do marca 2015 ozbrojené sily využívali vzdelávacie inštitúcie najmenej v 26 krajinách počas ozbrojených konfliktoch v Afrike, Ázii, v južnej Amerike, na strednom Východe, ale aj v Európe. 
Deklarácia poskytuje krajinám príležitosť vyjadriť politickú podporu pre zlepšenie ochrany študentov, učiteľov, škôl a univerzít počas ozbrojeného konfliktu. Medzi tieto opatrenia patrí vyšetrovanie a stíhanie vojnových zločinov týkajúcich sa škôl, zlepšenie monitorovania a ohlasovania týchto útokov, urýchlené obnovenie prístupu ku vzdelaniu po útokoch na školy a používanie súboru pokynov na minimalizovanie zneužívania škôl a univerzít na vojenské účely, ako je ich premena na základne či kasárne.
Deklaráciu doteraz formálne podporilo 56 krajín, ktorých zoznam tvorí prílohu tohto materiálu. Svoju podporu vyjadrila aj Organizácia Spojených národov. Z členských štátov Európskej únie sa k deklarácii prihlásilo Bulharsko, Česká republika, Fínsko, Grécko, Holandsko, Írsko, Luxembursko, Poľsko, Portugalsko, Rakúsko, Slovinsko, Španielsko, Švédsko a Taliansko.
Slovenskú republiku na prijatie Deklarácie o bezpečných školách vyzvala mimovládna organizácia Human Rights Watch. 
 Neoddeliteľnou súčasťou deklarácie sú Usmernenia pre ochranu škôl a univerzít pred vojenským využitím počas ozbrojeného konfliktu. Tieto usmernenia sú príručkou zodpovedného postupu počas ozbrojeného konfliktu, ktoré nemajú vplyv na existujúce normy medzinárodného práva. Opierajú sa o existujúcu dobrú prax a ich cieľom je poskytnúť návod ako ďalej zmierniť vplyv ozbrojeného konfliktu na vzdelávanie a predovšetkým nevyužívať školy a univerzity ozbrojenými silami na podporu vojenského úsilia. Pripojením k deklarácii sa krajiny zaväzujú, ak to bude možné a vhodné, zahrnúť ich do svojich vnútroštátnych stratégií a operatívnych rámcov. 
Text Deklarácie bol dňa 4. októbra 2016 predmetom 33. zasadnutia Výboru pre medzinárodné humanitárne právo, stáleho medzirezortného poradného orgánu ministra zahraničných vecí a európskych záležitostí Slovenskej republiky. Výbor jednomyseľne odporučil, aby sa Slovenská republika pripojila k Deklarácii o bezpečných školách. Podporu na pracovnej úrovni mu vyslovili zástupcovia rezortov Ministerstva obrany SR, Ministerstva spravodlivosti SR, Ministerstva vnútra SR, Ministerstva školstva, vedy, výskumu a športu SR a Ministerstva zdravotníctva SR. 
Na prijatie tohto dokumentu vyzvala aj predsedníčka Výboru Národnej rady Slovenskej republiky pre ľudské práva a národnostné menšiny vo svojom liste adresovanom ministrovi zahraničných vecí a európskych záležitostí Slovenskej republiky. 
Úcta a rešpektovanie noriem medzinárodného humanitárneho práva a medzinárodného práva ako takého je dôležitým aspektom vo vnútorných rozhodovacích procesoch jednotlivých ústredných orgánov štátnej správy, ako i pri formulovaní východísk zahraničnej politiky Slovenskej republiky.
Predkladaný materiál nemá vplyv na rozpočet verejnej správy, životné prostredie, sociálny vplyv, ani vplyv na podnikateľské prostredie, informatizáciu spoločnosti a ani vplyvy na služby verejnej správy pre občana. Materiál bol predmetom medzirezortného pripomienkového konania, ktorého výsledky sú uvedené v samostatnej prílohe. Na základe uvedeného sa predkladá návrh uznesenia vlády SR. 

